b"\n_START_ARTICLE_\nWest Midlands (comtat)\n_START_SECTION_\nGeografia\n_START_PARAGRAPH_\nEl comtat est\xc3\xa0 delimitat geogr\xc3\xa0ficament pel bosc de Cannock Chase al nord (que pertany al comtat de Staffordshire), els turons Clent Hills al sud-oest i els Lickey Hills al sud. El punt m\xc3\xa9s elevat de Midlands \xc3\xa9s Turners Hill, un tur\xc3\xb3 que t\xc3\xa9 una al\xc3\xa7ada de 271 m i que est\xc3\xa0 catalogat com a lloc d'especial inter\xc3\xa8s cient\xc3\xadfic (SSSI). Barr Beacon \xc3\xa9s un altre destacat tur\xc3\xb3 que fa 227 m, situat a prop de Birmingham, dins del cintur\xc3\xb3 verd que es va establir al voltant de les ciutats de Birmingham, Walsall i West Bromwich per evitar una major expansi\xc3\xb3 urbana. Dins d'aquest cintur\xc3\xb3 est\xc3\xa0 la vall de Sandwell, solcada pel riu Tame. _NEWLINE_En total hi ha 23 llocs catalogats d'especial inter\xc3\xa8s cient\xc3\xadfic en aquest comtat. Un altre d'aquests llocs \xc3\xa9s el Parc de Sutton, que pertany a una \xc3\xa0rea abundant en carb\xc3\xb3 de 970 hect\xc3\xa0rees i \xc3\xa9s un dels parcs situats dins d'una zona urbana m\xc3\xa9s grans d'Europa. Aquest parc tamb\xc3\xa9 t\xc3\xa9 l'estatus de reserva natural._NEWLINE_Hi ha nombrosos rius que circulen per aquest comtat, el m\xc3\xa9s destacat el Tame. La conca d'aquest riu \xc3\xa9s la m\xc3\xa9s urbanitzada de tot el Regne Unit, amb aproximadament el 42% de la conca constru\xc3\xafda. El riu Tame s'alimenta amb les aig\xc3\xbces dels rius Rea, Anker, i Blythe, el qual t\xc3\xa9 com a afluent el Cole. El riu Sowe i el Sherbourne passen per Coventry. El riu River Stour arriba al comtat procdent de l'oest.\n_START_SECTION_\nHist\xc3\xb2ria\n_START_PARAGRAPH_\nEl 1966 va haver a l'oest dels Midlands una important reforma que va afectar els diversos territoris administratius de la zona. En aquell moment hi havia municipis amb estatus de comtat (county boroughs) i altres que no el tenien (municipal boroughs), la reforma va aplegar alguns sota una sola administraci\xc3\xb3, dins dels comtats respectius. A la perif\xc3\xa8ria d'aquesta \xc3\xa0rea van haver viles que no van estar incloses (per exemple Halesowen, Stourbridge i Sutton Coldfield), mentre que Aldridge i Brownhills es van unir per formar una sola unitat anomenada Aldridge-Brownhills. El mateix any, es va crear una oficina de policia per a tota la zona del West Midlands, per controlar les viles del territori anomenat Black Country, en canvi Birmingham continuava tenint un cos de policia propi i la ciutat de Solihull estava coberta per la policia de Warwickshire. El 1968 es va crear un organisme per gestionar el servei de transports d'aquesta zona, el West Midlands Passenger Transport Authority._NEWLINE_L'any 1974, en compliment de la llei de governs locals del 1972, es va crear el comtat metropolit\xc3\xa0 de West Midlands format amb el territori de set municipis amb categoria de comtat (Birmingham, Coventry, Wolverhampton, Dudley, Sandwell, Solihull i Walsall) m\xc3\xa9s altres viles contig\xc3\xbces. Aldridge-Brownhills es va unir a Walsall; Halesowen i Stourbridge a Dudley;  Sutton Coldfield a Birmingham. Es va crear el nou municipi de Sandwell amb la uni\xc3\xb3 de West Bromwich i Warley. L'actual territori anomenat Warley va ser abolit i les tres viles de Smethwick, Oldbury i Rowley Regis van passar a ser parts de Sandwell, encara que aquestes \xc3\xa0rees continuaven tenint el codi postal de Warley._NEWLINE_Solihull va prendre molta part de la zona est de Birmingham, incloses les viles de Chelmsley Wood i Castle Bromwich, m\xc3\xa9s l'aeroport de Birmingham i la zona rural entre Solihull i Coventry, mentre que la mateixa Coventry va tenir pocs canvis i Wolverhampton va restar sense alteracions. Aix\xc3\xb2 va fer que, llevat de la banda de l'est, el comtat tingu\xc3\xa9s una clara definici\xc3\xb3 metropolitana. La reforma del 1974 tamb\xc3\xa9 va crear un organisme per administrar aquest territori, el Consell del Comtat de West Midlands. Tot seguit es va crear un nou cos de policia que abastava tot el territori sota un sol comandament i es va abolir l'oficina de policia de Birmingham._NEWLINE_Entre el 1974 i el 1986, el comtat va estar governat a dos nivells: el Consell del Comtat i les oficines de cadascun dels set districtes que formaven part de West Midlands. Aquests districtes tenen el mateix nom que les set ciutats principals que els representen. El 1985 es va aprovar una llei que abolia alguns consells de comtat i el dels West Midlands en va ser un. Les funcions del consell del comtat van ser transferides al consells de districtes, que van adquirir la categoria d'autoritats unit\xc3\xa0ries independents entre elles. Tanmateix van continuar existint alguns serveis comuns com ara la policia, els bombers i el transport._NEWLINE_El 1994, les ribes oest i sud de l'embassament de Chasewater, m\xc3\xa9s Jeffreys Swag, van ser transferides del districte de Walsall al de Lichfield (Staffordshire). Altres canvis en les fronteres van entrar en vigor el 1995, quan part de parr\xc3\xb2quies de Hereford i Worcester (Frankley i el sud-oest de Bartley Reservoir) va ser transferit a Birmingham i va passar a ser territori de West Midlands._NEWLINE_El 17 de juny del 2016 es va crear un nou cos administratiu, l'Autoritat Combinada de West Midlands, propulsat per la llei de democr\xc3\xa0cia, economia, desenvolupament i construcci\xc3\xb3 locals del  2009, que tamb\xc3\xa9 va crear cossos semblants en altres llocs d'Anglaterra. Aquesta nova autoritat t\xc3\xa9  compet\xc3\xa8ncies sobre transport, desenvolupament econ\xc3\xb2mic, plans i estructures. La persona que \xc3\xa9s la m\xc3\xa0xima responsable d'aquest cos \xc3\xa9s un c\xc3\xa0rrec electe creat el 2017, el Mayor of the West Midlands.\n_START_SECTION_\nEconomia\n_START_PARAGRAPH_\nEncara que aquest comtat no va existir com a tal fins al 1974, els territoris que el componen tenen una llarga hist\xc3\xb2ria com a importants centres industrials i de comer\xc3\xa7 amb una desenvolupada infraestructura. Coventry va ser una de les ciutats mes importants d'Anglaterra en l'edat mitjana, amb les seves pr\xc3\xb2speres manufactures de teixits de llana. Birmingham i Wolverhampton tenen una tradici\xc3\xb3 industrial que data del segle XVI, quan es van establir tallers que treballaven els metalls. Birmingham era coneguda per la fabricaci\xc3\xb3 d'armes petites, mentre que Wolverhampton tenia renom per la fabricaci\xc3\xb3 de panys, tanques i objectes de llaut\xc3\xb3. Els dip\xc3\xb2sits de carb\xc3\xb3 i ferro de l'\xc3\xa0rea del Black Country subministrava les mat\xc3\xa8ries primeres per a la ind\xc3\xbastria. Tot plegat va fer que a comen\xc3\xa7aments del segle XX la regi\xc3\xb3 fos una pr\xc3\xb2spera zona urbana i industrial. Coventry \xc3\xa9s el districte que ha efectuat el creixement econ\xc3\xb2mic amb m\xc3\xa9s lentitud, per\xc3\xb2 des del segle XX ha esdevingut un important lloc de producci\xc3\xb3 de bicicletes i altres vehicles."